儀真呂明父席中觀新曲
作者：劉弇
朝代：宋

paragraphs: 有客揚楚舲，歸歟汩吾事。
波神慳東漲，吞遏限脩螮。
轉頭彫歲陰，蓬行變匏繫。
一逢金鑾人，穆我若清吹。
挽置十尺床，淵襟掃苛細。
壺封拆初黄，露液攢沸蟻。
老實侑脧紫，枯螯嚼霜漬。
坐有豪爽賓，譁譁睨雲驥。
屯雲刮癡白，有如擁天篲。
疏櫺炯蕭森，北固决遥眥。
半酣大軸出，鯨窟咀甘飴。
當中傾玄圃，琚瑀紛百綴。
物愁殫眇情，神妬奪孤閟。
快魂疏泠泠，大叱回熟寐。
况復儀真曲，不減銅堤思。
淒清激吳音，皓齒曾未愧。
辛鹹皆可口，卷舌得真意。
初如嚴冬逼，肅物有餘惴。
末似陽春回，怳入衆骨醉。
將壇凜先登，樂府仍一洗。
呂侯斯人望，胸中弔古氣。
二十佩青綸，三十清間侍。
高纏見騰踏，茂渥擅褒賁。
頃來笑畫脂，無補當身寄。
卜築傲園綺，秋蜩一官蛻。
大筆橫利槊，興來即摩壘。
非如騷些徒，冗語釀愁悱。
珍重白玉船，虹吞楚狂子。